হার্ভার্ড কলেজ

হার্ভার্ড কলেজ হলো হার্ভার্ড বিশ্ববিদ্যালয়ের স্নাতক পর্যায়ের শিক্ষাপ্রতিষ্ঠান। এটি একটি বেসরকারি, আইভি লীগভুক্ত গবেষণাভিত্তিক বিশ্ববিদ্যালয়ের অংশ, যা যুক্তরাষ্ট্রের কেমব্রিজে অবস্থিত।

কলেজটি আর্টস অ্যান্ড সায়েন্সেস অনুষদের অধীনস্থ এবং হার্ভার্ডের মূল স্নাতক কর্মসূচি হিসেবে কাজ করে। এখানে শিক্ষার্থীদের জন্য ব্যাচেলর অব আর্টস (এ.বি.) এবং ব্যাচেলর অব সায়েন্স (এস.বি.) ডিগ্রি প্রদান করা হয়।

হার্ভার্ড কলেজে ভর্তি হওয়া অত্যন্ত প্রতিযোগিতামূলক। ২০২২ সালের তথ্য অনুযায়ী, চার শতাংশেরও কম আবেদনকারী ভর্তি হওয়ার সুযোগ পেয়েছেন।

এই কলেজের শিক্ষার্থীরা ৪৫০টির বেশি অতিরিক্ত পাঠক্রম কার্যক্রমে অংশ নেন। প্রায় সকল শিক্ষার্থীই ক্যাম্পাসে বসবাস করেন। প্রথম বর্ষের শিক্ষার্থীরা হার্ভার্ড ইয়ার্ডে বা তার আশেপাশে থাকেন এবং পরবর্তী বর্ষের শিক্ষার্থীরা কলেজের অন্যান্য আবাসন ভবনে অবস্থান করেন।

ইতিহাস 

হার্ভার্ড কলেজ ১৬৩৬ সালে ম্যাসাচুসেটস বে কলোনি-এর মহাসভার ভোটে প্রতিষ্ঠিত হয়। দুই বছর পর, কলেজটিতে উত্তর আমেরিকার প্রথম পরিচিত মুদ্রণযন্ত্র স্থাপন করা হয়, যা  নামক জাহাজে করে আনা হয়েছিল।

১৬৩৯ সালে, তখনও নামহীন এই কলেজের নামকরণ করা হয় হার্ভার্ড কলেজ, চার্লসটাউন-এর প্রয়াত ধর্মযাজক জন হার্ভার্ড-এর সম্মানে। তিনি কলেজটির জন্য তাঁর সম্পূর্ণ গ্রন্থাগার এবং আর্থিক সম্পদের অর্ধেক অংশ দান করেছিলেন।

হার্ভার্ডের প্রথম প্রধান শিক্ষক ছিলেন Nathaniel Eaton (১৬১০–১৬৭৪)। ১৬৩৯ সালে কঠোর শৃঙ্খলার জন্য তিনিই প্রথম বরখাস্ত শিক্ষক হন। কলেজের প্রথম স্নাতকদের ডিগ্রি প্রদান করা হয় ১৬৪২ সালে।

হার্ভার্ড ইন্ডিয়ান কলেজ স্থাপন করা হয়েছিল, যেখানে চার বা পাঁচজন আদিবাসী শিক্ষার্থীর জন্য আসন ছিল। ১৬৬৫ সালে Caleb Cheeshahteaumuck (–১৬৬৬), যিনি ওয়াম্পানোয়াগ জনগোষ্ঠীর সদস্য ছিলেন, হার্ভার্ড থেকে স্নাতক ডিগ্রি অর্জন করেন। তিনি উপনিবেশিক আমলে কলেজটির প্রথম আদিবাসী স্নাতক হন।

অক্সফোর্ড বিশ্ববিদ্যালয় এবং ক্যামব্রিজ বিশ্ববিদ্যালয়—যারা ইংরেজিভাষী বিশ্বের মধ্যে প্রাচীনতম ও সম্মানজনক—তাদের কাঠামো ছিল স্বতন্ত্র কলেজ-নির্ভর, যেখানে প্রতিটি কলেজ ছিল একদল শিক্ষার্থীর বাসস্থান ও শিক্ষা কেন্দ্র। হার্ভার্ডের প্রতিষ্ঠাতারা সম্ভবত এ রকম একাধিক কলেজ নিয়ে একটি বিশ্ববিদ্যালয় গঠনের কল্পনা করেছিলেন, তবে উপনিবেশিক আমলে এই পরিকল্পনা আর এগিয়ে যায়নি। Indian College ১৬৪০ সাল থেকে ১৬৯৩ সালের মধ্যে কোন এক সময় পর্যন্ত সক্রিয় ছিল, তবে এটি ছিল একটি ক্ষুদ্র সংযোজন, এবং এটি হার্ভার্ডের সাথে অক্সফোর্ড বা ক্যামব্রিজের মতো একীভূত কাঠামোয় পরিচালিত হয়নি।

১৮ শতকের শেষভাগে হার্ভার্ড উচ্চতর ডিগ্রি প্রদান শুরু করে এবং ক্রমে 'হার্ভার্ড ইউনিভার্সিটি' নামে পরিচিত হতে থাকে, যদিও 'হার্ভার্ড কলেজ' নামটি বিশ্ববিদ্যালয়ের স্নাতক বিভাগ হিসেবে ব্যবহৃত হতে থাকে।

বর্তমানে হার্ভার্ড কলেজ স্নাতক ভর্তি, পরামর্শদান, আবাসন, ছাত্রজীবন, ক্রীড়া এবং অন্যান্য স্নাতক সংক্রান্ত দায়িত্ব পালন করে। তবে পাঠদানের দায়িত্ব রয়েছে হার্ভার্ড আর্টস অ্যান্ড সায়েন্সেস অনুষদের উপর। প্রেসিডেন্ট অ্যান্ড ফেলোজ অব হার্ভার্ড কলেজ নামটি ঐতিহ্যগতভাবে বহাল রাখা হয়েছে, যদিও এটি এখন পুরো বিশ্ববিদ্যালয় পরিচালনা করে।

র‍্যাডক্লিফ কলেজ, যা ১৮৭৯ সালে প্রতিষ্ঠিত হয়, শুরুতে হার্ভার্ডের অধ্যাপকদের অর্থপ্রদান করে একই পাঠ্য নারীদের জন্য পুনরায় উপস্থাপন করত।

১৯৭০-এর দশক থেকে হার্ভার্ড মহিলাদের স্নাতক বিষয়াবলি পরিচালনা করতে শুরু করে, যদিও ১৯৯৯ সালের পূর্ণ একীভবনের আগ পর্যন্ত নারীদের ডিগ্রিতে র‍্যাডক্লিফ প্রেসিডেন্টের স্বাক্ষর থাকত।

ভর্তি  

হার্ভার্ড কলেজে ভর্তির জন্য আবেদনকারীদের একাডেমিক যোগ্যতা, সহপাঠক্রমিক কার্যক্রমে অংশগ্রহণ এবং ব্যক্তিত্বগত গুণাবলি বিবেচনা করা হয়। ২০২৫ সালের স্নাতক শ্রেণির জন্য হার্ভার্ডে ৫৭,৪৩৫টি আবেদন জমা পড়ে, যার মধ্যে ভর্তি হন ১,৯৬৮ জন (ভর্তি হার ৩.৪%)।

২০২৩ সালের স্নাতক শ্রেণিতে ভর্তি হওয়া শিক্ষার্থীদের SAT স্কোরের মধ্যবর্তী ৫০ শতাংশের পরিসর ছিল পড়া ও লেখার ক্ষেত্রে ৭১০–৭৭০ এবং গণিতে ৭৫০–৮০০। ACT কম্পোজিট স্কোরের মধ্যবর্তী পরিসর ছিল ৩৩–৩৫। গড় উচ্চবিদ্যালয় GPA ছিল ৪.১৮। স্থানান্তর (ট্রান্সফার) শিক্ষার্থীদের জন্য গড় ভর্তি হার প্রায় ১%।

জাতীয় ন্যাশনাল মেরিট $২,৫০০ স্কলারশিপ প্রাপ্ত শিক্ষার্থীদের ভর্তির সংখ্যার দিক থেকে হার্ভার্ড নিয়মিতভাবে শীর্ষে থাকে। ২০২২ সালের শ্রেণিতে এমন ২০৭ জন শিক্ষার্থী ভর্তি হয়েছিলেন।

হার্ভার্ড ২০০৭ সালে তার আগ্রিম ভর্তি প্রক্রিয়া বন্ধ করেছিল। তবে ২০১৬ সালের শ্রেণি থেকে আবারও ‘আর্লি অ্যাকশন’ পদ্ধতি চালু করা হয়।

২০১৭ সালের শরৎকালে ভর্তি হওয়া প্রথম বর্ষের শ্রেণিটি ছিল হার্ভার্ডের প্রথম “অধিকাংশ সংখ্যালঘু শিক্ষার্থী” নিয়ে গঠিত শ্রেণি, যেখানে ৫০.৮% শিক্ষার্থী অশ্বেতাঙ্গ।

হার্ভার্ডের ভর্তি নীতিমালায় এশীয় আমেরিকান শিক্ষার্থীদের প্রতি বৈষম্যের অভিযোগ এনে একটি ফেডারেল মামলাও দায়ের করা হয়েছে। অভিযোগে বলা হয়, উচ্চ ফলপ্রাপ্ত শিক্ষার্থীদের মধ্যে এশীয়দের সংখ্যা বেশি হলেও তাদের প্রতি বৈষম্যমূলক আচরণ করা হয়।

২০১৯ সালের এক জেলা আদালতের রায়ে সরাসরি জাতিগত পক্ষপাতিত্বের প্রমাণ পাওয়া যায়নি, তবে কিছু পরোক্ষ পক্ষপাতিত্বের সম্ভাবনার কথা বলা হয়েছে। এরপর হার্ভার্ড তাদের ভর্তি কর্মকর্তা ও কর্মীদের জন্য পক্ষপাত নিরসনে প্রশিক্ষণ কার্যক্রম বাড়িয়েছে।

এ ছাড়াও, হার্ভার্ডের প্রাক্তন শিক্ষার্থী, দাতাদের সন্তান ও কর্মীদের সন্তানদের অগ্রাধিকার দেওয়ার নীতি সমালোচিত হয়েছে, কারণ এটি ধনী ও শ্বেতাঙ্গ শিক্ষার্থীদের সুবিধা দেয় বলে অনেকে মনে করেন।

হার্ভার্ড শিক্ষার্থীদের পরিবারের গড় বার্ষিক আয় ১,৬৮,৮০০ মার্কিন ডলার। শিক্ষার্থীদের ৫৩% সর্বোচ্চ উপার্জনকারী ১০% পরিবারের অন্তর্ভুক্ত, আর ২০% শিক্ষার্থী নিম্ন ৬০% পরিবারের অন্তর্গত।

২০২৪ সাল অনুযায়ী, হার্ভার্ড কলেজের টিউশন ফি ছিল প্রায় ৫৭,০০০ ডলার এবং মোট খরচ প্রায় ৮৩,০০০ ডলার। তবে হার্ভার্ড যুক্তরাষ্ট্রের অন্যতম উদার আর্থিক সহায়তা কর্মসূচি পরিচালনা করে। এখানে প্রয়োজনভিত্তিক ভর্তি নীতি অনুসরণ করা হয় এবং শিক্ষার্থীদের আর্থিক চাহিদার শতভাগ পূরণ করা হয়। যেসব পরিবারের বার্ষিক আয় $৮৫,০০০-এর কম, তারা সম্পূর্ণ বিনামূল্যে পড়ার সুযোগ পান। বার্ষিক আয় $১,৫০,০০০ পর্যন্ত হলে পরিবারের জন্য খরচ হয় আয়ের ১০% এরও কম। এই আর্থিক সহায়তা শুধুমাত্র চাহিদার ভিত্তিতে প্রদান করা হয়—মেধা বা ক্রীড়া স্কলারশিপ দেওয়া হয় না।

একাডেমিক কার্যক্রম 

হার্ভার্ড কলেজে চার বছর মেয়াদি পূর্ণকালীন স্নাতক কর্মসূচি পরিচালিত হয়, যার মূল ভিত্তি লিবারেল আর্টস ও বিজ্ঞানভিত্তিক শিক্ষা। সাধারণত চার বছরে স্নাতক ডিগ্রি সম্পন্ন করতে শিক্ষার্থীরা প্রতি সেমিস্টারে চারটি করে পাঠ্যক্রম গ্রহণ করেন।

দ্বিতীয় বর্ষের মাঝামাঝি সময়ে অধিকাংশ শিক্ষার্থী পঞ্চাশটিরও বেশি প্রধান বিষয়ের একটিতে যোগ দেন। অনেকেই একটি গৌণ বিষয়ও (সেকেন্ডারি ফিল্ড) গ্রহণ করেন। শিক্ষার্থীরা দুটি বিষয় মিলিয়ে যৌথ মেজর করতে পারেন অথবা নিজস্ব নকশায় বিশেষ মেজরও তৈরি করতে পারেন।

বেশিরভাগ মেজর সম্পন্ন করলে আর্তিয়াম ব্যাকালোরিয়াস (AB) ডিগ্রি প্রদান করা হয়, আর কিছু ক্ষেত্রে দেওয়া হয় সাইন্টিয়ায়ে ব্যাকালোরিয়াস (SB)। এছাড়াও, এমন ডুয়েল ডিগ্রি প্রোগ্রাম রয়েছে যেখানে শিক্ষার্থীরা পাঁচ বছরে হার্ভার্ডের AB ডিগ্রির পাশাপাশি নিউ ইংল্যান্ড কনজারভেটরি বা বার্কলি কলেজ অব মিউজিক থেকে মিউজিকের মাস্টার্স ডিগ্রি (MM) অর্জন করতে পারেন।

বেশিরভাগ মেজরে সম্মানসূচক ডিগ্রির জন্য অতিরিক্ত উচ্চতর পাঠ্যক্রম অথবা চূড়ান্ত বর্ষের থিসিস প্রয়োজন হয়।

স্নাতক শিক্ষার্থীদের সাধারণ শিক্ষা (General Education) প্রোগ্রামের অধীনে চারটি বিভাগে একটি করে কোর্স নিতে হয়: (১) নান্দনিকতা ও সংস্কৃতি, (২) নৈতিকতা ও নাগরিকতা, (৩) ইতিহাস, সমাজ ও ব্যক্তি এবং (৪) সমাজে বিজ্ঞান ও প্রযুক্তি। এছাড়া, শিক্ষার্থীদের তিনটি একাডেমিক শাখা থেকেও একটি করে কোর্স নিতে হয়: (১) শিল্প ও মানবিকতা, (২) সমাজবিজ্ঞান, এবং (৩) বিজ্ঞান, প্রকৌশল ও প্রয়োগযোগ্য বিজ্ঞান। এ ছাড়াও বিদেশি ভাষা, বর্ণনামূলক লেখালেখি এবং উপাত্তভিত্তিক পরিমাণগত যুক্তির (quantitative reasoning with data) চাহিদা পূরণ করতে হয়।

এই পদ্ধতির মাধ্যমে শিক্ষার্থীরা একদিকে যেমন গভীরভাবে একটি নির্দিষ্ট বিষয়ে জ্ঞান অর্জন করেন, অন্যদিকে তেমনই বিভিন্ন চিন্তাধারার ক্ষেত্রেও পরিচিত হন। এটি হার্ভার্ডের সাবেক প্রেসিডেন্ট অ্যাবট লরেন্স লোয়েল-এর সেই আদর্শকে প্রতিফলিত করে, যেখানে তিনি বলেছিলেন, "একজন শিক্ষিত মানুষ যেন সবকিছু সম্পর্কে কিছুটা জানেন এবং একটি বিষয়ে ভালো জানেন।"

কিছু প্রাথমিক কোর্সে শিক্ষার্থীর সংখ্যা বেশি হলেও বেশিরভাগ ক্লাসই ছোট পরিসরে অনুষ্ঠিত হয়; গড় শ্রেণি আকার ১২ জন শিক্ষার্থী। সকল বিভাগেই স্নাতক পর্যায়ের শিক্ষার্থীদের জন্য গবেষণার সুযোগ এবং অর্থায়ন ও অধ্যাপকদের পরামর্শ পাওয়া যায়।

ছাত্রজীবন

হাউস ব্যবস্থা 

প্রায় সব স্নাতক শিক্ষার্থী হার্ভার্ড ক্যাম্পাসেই বসবাস করেন। প্রথম বর্ষে শিক্ষার্থীরা হার্ভার্ড ইয়ার্ডে বা এর আশেপাশের আবাসনে থাকেন। পরবর্তী বছরগুলোতে তারা “আপারক্লাস হাউস” নামে পরিচিত আবাসন ইউনিটে স্থানান্তরিত হন। এসব হাউস একদিকে আবাসন ব্যবস্থার অংশ, আবার অন্যদিকে কলেজের প্রশাসনিক উপবিভাগ হিসেবেও কাজ করে। এসব হাউস শিক্ষার্থীদের মধ্যে একটি পারস্পরিক সম্পর্ক ও সম্প্রদায়বোধ গড়ে তোলে—যা হার্ভার্ডের মতো বড় ও প্রশাসনিকভাবে জটিল পরিবেশে গুরুত্বপূর্ণ ভূমিকা রাখে।

প্রতিটি হাউসের নেতৃত্বে থাকেন দুইজন ফ্যাকাল্টি ডিন। তাঁদের সহায়তা করেন অলস্টন বার রেসিডেন্ট ডিন, যিনি সাধারণত জুনিয়র পর্যায়ের একজন অনুষদ সদস্য হন এবং শিক্ষার্থীদের একাডেমিক ও শৃঙ্খলাভিত্তিক বিষয়গুলো তত্ত্বাবধান করেন।

ফ্যাকাল্টি ডিন ও রেসিডেন্ট ডিনকে সহায়তা করেন সিনিয়র কমন রুমের অন্যান্য সদস্যরা, যাঁরা সাধারণত স্নাতকোত্তর শিক্ষার্থী (টিউটর), অনুষদের সদস্য এবং অন্যান্য বিশ্ববিদ্যালয় কর্মকর্তা। এসব সদস্যরা স্বেচ্ছায় হাউসের সঙ্গে যুক্ত থাকেন। ফ্যাকাল্টি ডিন, রেসিডেন্ট ডিন ও রেসিডেন্ট টিউটর সবাই হাউসেই বসবাস করেন। “টিউটর”, “সিনিয়র কমন রুম” এবং “জুনিয়র কমন রুম”-এর মতো পদবীগুলি অক্সফোর্ড ও কেমব্রিজ বিশ্ববিদ্যালয়ের আবাসিক কলেজ পদ্ধতির অনুকরণে ব্যবহৃত হচ্ছে, যেখান থেকে হার্ভার্ড এই ব্যবস্থার ধারণা নিয়েছে।

এই হাউস পদ্ধতি ১৯৩০-এর দশকে তৎকালীন প্রেসিডেন্ট অ্যাবট লরেন্স লোয়েল চালু করেন। সে সময় অনেক শিক্ষার্থী ক্যাম্পাসের বাইরে ব্যক্তিগত ব্যবস্থায় বসবাস করতেন, যার ফলে শ্রেণিভেদমূলক সামাজিক বিভাজন দেখা দেয়। এই সমস্যার সমাধানে লোয়েল প্রত্যেক শিক্ষার্থীর জন্য ক্যাম্পাসেই আবাসনের ব্যবস্থা করেন। তিনি প্রত্যাশা করেছিলেন, হাউসের ডাইনিং হলে শিক্ষার্থী ও সিনিয়র কমন রুম সদস্যদের মধ্যকার অবাধ আলোচনার মাধ্যমে এক ধরনের প্রজ্ঞাভিত্তিক পরিবেশ তৈরি হবে।

শিক্ষার্থীরা কোন হাউসে থাকবেন, সে প্রক্রিয়া সময়ের সঙ্গে পরিবর্তিত হয়েছে। প্রথমদিকে “ড্রাফট সিস্টেম”-এর মাধ্যমে ফ্যাকাল্টি ডিনরা অভ্যন্তরীণ আলোচনার মাধ্যমে শিক্ষার্থীদের বরাদ্দ দিতেন। ১৯৬০ থেকে ১৯৯০-এর দশক পর্যন্ত শিক্ষার্থীরা নিজের পছন্দ অনুযায়ী হাউস বাছাই করতেন এবং বেশি চাহিদার ক্ষেত্রে লটারি পদ্ধতি ব্যবহৃত হতো। বর্তমানে এক থেকে আটজন শিক্ষার্থীর একটি ব্লক তৈরি করা হয় এবং এদের এলোমেলোভাবে (প্রায় সম্পূর্ণ র‌্যান্ডমভাবে) কোনো একটি আপারক্লাস হাউসে বরাদ্দ করা হয়।

হার্ভার্ড ইয়ার্ডের দক্ষিণে চার্লস নদীর কাছে নয়টি "রিভার হাউস" অবস্থিত: অ্যাডামস, ডানস্টার, এলিয়ট, কির্কল্যান্ড, লেভারেট, লোয়েল, মাদার, কুইন্সি, এবং উইনথ্রপ।

এই হাউসগুলোর নির্মাণ ব্যয় বহনের জন্য ১৯২৮ সালে ইয়েল বিশ্ববিদ্যালয়ের প্রাক্তন শিক্ষার্থী এডওয়ার্ড হার্কনেস হার্ভার্ডকে প্রায় ১.১ কোটি ডলার অনুদান দেন। প্রথমদিকে এই অনুদান গোপন রাখা হয়েছিল।

প্রথম হাউস নির্মাণ শুরু হয় ১৯২৯ সালে, তবে এই জমিগুলো হার্ভার্ড বহু আগেই অধিগ্রহণ করেছিল। ১৮৯৫ সালে হার্ভার্ড থেকে স্নাতক সম্পন্ন করার পর এডওয়ার্ড ডব্লিউ. ফর্বস ইংল্যান্ডে পড়াশোনার সময় অক্সফোর্ড ও কেমব্রিজের কলেজ ব্যবস্থা দ্বারা অনুপ্রাণিত হন। দেশে ফিরে তিনি হার্ভার্ড ইয়ার্ড থেকে চার্লস নদী পর্যন্ত এলাকায় জমি কিনে নিতে থাকেন, যা ১৯১৮ সালের মধ্যে প্রায় সম্পূর্ণরূপে হার্ভার্ডের হাতে চলে আসে।

হার্ভার্ড ইয়ার্ডের উত্তর-পশ্চিমে আধা মাইল দূরে তিনটি কোয়াড হাউস অবস্থিত, যেগুলো র‍্যাডক্লিফ কলেজ দ্বারা নির্মিত হয় এবং ১৯৭৭ সাল পর্যন্ত সেখানে র‍্যাডক্লিফের শিক্ষার্থীরা বাস করতেন। এরপর হার্ভার্ড ও র‍্যাডক্লিফের আবাসন ব্যবস্থা একীভূত হয়। এই হাউসগুলো হলো: ক্যাবট, কারিয়ার এবং ফোরশেইমার।

একটি ত্রয়োদশ হাউস, ডাডলি কমিউনিটি (পূর্বতন ডাডলি হাউস), আবাসিক নয়। এটি মূলত প্রশাসনিক ও সামাজিক সেবা প্রদান করে, বিশেষ করে ডাডলি কো-অপে বসবাসকারী শিক্ষার্থীদের, অল্পসংখ্যক অফ-ক্যাম্পাস শিক্ষার্থীদের এবং যেসব অতিথি স্নাতক শিক্ষার্থী হার্ভার্ডে একটি সেমিস্টার বা বছরব্যাপী পড়াশোনা করেন, তাঁদের জন্য।

হার্ভার্ডের প্রতিটি আবাসিক হাউসের একটি করে “সিস্টার কলেজ” রয়েছে ইয়েল বিশ্ববিদ্যালয়ের আবাসিক কলেজগুলোর সঙ্গে।

ছাত্র সংসদ 

হার্ভার্ড আন্ডারগ্র্যাজুয়েট কাউন্সিল (UC) ছিল হার্ভার্ড কলেজের শিক্ষার্থীদের সরকার, যা ২০২২ সালে এক শিক্ষার্থী গণভোটের মাধ্যমে বিলুপ্ত ঘোষণা করা হয়। এর পরিবর্তে প্রতিষ্ঠিত হয় হার্ভার্ড আন্ডারগ্র্যাজুয়েট অ্যাসোসিয়েশন (HUA)।

ক্রীড়া কার্যক্রম 

হার্ভার্ডের ক্রীড়াদল Harvard Crimson এনসিএএ’র ডিভিশন I স্তরের আইভি লীগে ৪২টি আন্তঃকলেজিয়েট ক্রীড়া দলে অংশ নেয়—যা যুক্তরাষ্ট্রের যেকোনো ডিভিশন I কলেজের চেয়ে বেশি।

প্রতি দুই বছর অন্তর হার্ভার্ড ও ইয়েলের ট্র্যাক অ্যান্ড ফিল্ড দলসমূহ একত্রিত হয়ে অক্সফোর্ড ও কেমব্রিজ বিশ্ববিদ্যালয়ের সম্মিলিত দলের বিপক্ষে প্রতিযোগিতা করে। এটি বিশ্বে ধারাবাহিকভাবে অনুষ্ঠিত সবচেয়ে প্রাচীন আন্তর্জাতিক অপেশাদার ক্রীড়া প্রতিযোগিতা। অন্যান্য আইভি লীগ বিশ্ববিদ্যালয়গুলোর মতো, হার্ভার্ডও ক্রীড়াবৃত্তি প্রদান করে না।

হার্ভার্ডের সঙ্গে ইয়েল বিশ্ববিদ্যালয়ের ক্রীড়া প্রতিদ্বন্দ্বিতা বেশ তীব্র, বিশেষত তাদের বার্ষিক আমেরিকান ফুটবল ম্যাচে, যা প্রথম শুরু হয় ১৮৭৫ সালে এবং সাধারণভাবে "দ্য গেম" নামে পরিচিত। যদিও হার্ভার্ড এখন আর ফুটবলের শীর্ষ দল নয়, তবে ফুটবলের প্রাথমিক যুগে হার্ভার্ড ও ইয়েল এই খেলাটির নিয়ম ও ধারা গঠনে গুরুত্বপূর্ণ ভূমিকা রেখেছিল। ১৯০৩ সালে, হার্ভার্ড স্টেডিয়াম দেশের প্রথম রিইনফোর্সড কংক্রিট স্টেডিয়াম হিসেবে ফুটবলে একটি নতুন যুগের সূচনা করে।

হার্ভার্ড-ইয়েল ফুটবল প্রতিদ্বন্দ্বিতার চেয়েও পুরনো হার্ভার্ড-ইয়েল রিগাটা প্রতি বছর জুন মাসে থেমস নদীতে অনুষ্ঠিত হয়। নৌকা বাইচে হার্ভার্ডের দল যুক্তরাষ্ট্রের শীর্ষ পর্যায়ের দলে গণ্য হয়। এছাড়া, হার্ভার্ডের পুরুষদের আইস হকি, স্কোয়াশ এবং ফেন্সিং (নারী ও পুরুষ উভয় বিভাগে) দলও যথেষ্ট শক্তিশালী।

হার্ভার্ড পুরুষ আইস হকি দল ১৯৮৯ সালে এনসিএএ-র যেকোনো দলগত খেলায় প্রতিষ্ঠানের প্রথম জাতীয় চ্যাম্পিয়নশিপ জয় করে। ২০০৩ সালে হার্ভার্ড Intercollegiate Sailing Association National Championships-এও বিজয়ী হয়। নারীদের খেলায়, হার্ভার্ড ছিল প্রথম আইভি লীগ প্রতিষ্ঠান যারা এনসিএএ চ্যাম্পিয়নশিপ জয় করে—১৯৯০ সালে নারীদের ল্যাক্রস দল এ অর্জন করে।

হার্ভার্ডের অফিসিয়াল রঙ ক্রিমসন, যা এর ক্রীড়াদল এবং শিক্ষার্থীদের সংবাদপত্র The Harvard Crimson-এর নাম হিসেবেও ব্যবহৃত হয়। এই রঙটি ১৮৭৫ সালে শিক্ষার্থীদের ভোটে আনুষ্ঠানিকভাবে গৃহীত হয় (যেখানে ম্যাজেন্টা-এর বিকল্প ছিল)। তবে ১৮৫৮ সালেই হার্ভার্ডের চার্লস উইলিয়াম এলিয়ট—যিনি পরবর্তীতে হার্ভার্ডের দীর্ঘমেয়াদি প্রেসিডেন্ট হন—তার দলের সদস্যদের জন্য লাল রঙের ব্যান্ডানা কিনেছিলেন, যাতে রিগাটায় তাদের সহজে চেনা যায়।

ফাইট সং 

হার্ভার্ডের একাধিক ফাইট সং রয়েছে। এর মধ্যে সবচেয়ে বহুল বাজানো গান হলো "Ten Thousand Men of Harvard" ও "হার্ভার্ডিয়ানা", বিশেষত ফুটবল খেলায়। যদিও "Fair Harvard" হার্ভার্ডের আলমা ম্যাটার সংগীত, "Ten Thousand Men" বহির্বিশ্বে বেশি পরিচিত। হার্ভার্ড বিশ্ববিদ্যালয় ব্যান্ড এই গানগুলো ফুটবল ও হকি খেলায় পরিবেশন করে। হার্ভার্ড প্রাক্তন ছাত্র টম লেয়ার এসব গানকে ব্যঙ্গ করে "Fight Fiercely, Harvard" গানটি রচনা করেন, যা তিনি ছাত্রাবস্থায় লিখেছিলেন।

ক্রীড়ার ইতিহাস 
১৯শ শতকের শেষভাগে হার্ভার্ডের তৎকালীন প্রেসিডেন্ট চার্লস উইলিয়াম এলিয়ট-সহ অনেক সমালোচক মনে করতেন, আন্তঃকলেজিয়েট ক্রীড়া অত্যধিক বাণিজ্যিক হয়ে পড়েছে এবং শিক্ষার্থীদের পড়াশোনা থেকে সরিয়ে দিচ্ছে। তাঁরা সকল খেলাধুলায় সীমাবদ্ধতা আরোপের পক্ষে মত দেন। এই সমালোচনার জবাবে হার্ভার্ডের ক্রীড়া কমিটি মূলত "মাইনর" খেলাগুলো—যেমন বাস্কেটবল ও হকি—কে লক্ষ্যবস্তু করে, যাতে ফুটবল, বেসবল, ট্র্যাক ও রোয়িং-এর মতো "মেজর" খেলাগুলোর দিক থেকে দৃষ্টি সরানো যায়। কমিটি বাস্কেটবল দলের বাজেট কমিয়ে দেয় এবং তাদের ভ্রমণ ও অংশগ্রহণের সুযোগ সীমিত করে দেয়, যাতে দলের কার্যক্রম বাধাগ্রস্ত হয়।

শিক্ষার্থী সংগঠন 

হার্ভার্ড কলেজে স্নাতক শিক্ষার্থীদের জন্য ৪৫০টিরও বেশি সংগঠন রয়েছে।  
এই সংগঠনগুলোর মধ্যে Phillips Brooks House Association একটি প্রধান ছাতাসংগঠন হিসেবে কাজ করে, যা বিভিন্ন সামাজিক সেবামূলক কার্যক্রম পরিচালনা করে।

উল্লেখযোগ্য প্রাক্তন শিক্ষার্থী

পদটীকা

তথ্যসূত্র

আরও পড়ুন

বহিঃসংযোগ 

 
 

হার্ভার্ড বিশ্ববিদ্যালয়
১৬৩০-এর দশকে প্রতিষ্ঠিত শিক্ষাপ্রতিষ্ঠান
উইকিউপাত্তে স্থানাঙ্ক আছে